Document ID: 32006R1651

ΚΑΝΟΝΙΣΜΌΣ (ΕΚ) αριθ. 1651/2006 ΤΟΥ ΣΥΜΒΟΥΛΊΟΥ
της 7ης Νοεμβρίου 2006
για την περάτωση της μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ποδηλάτων καταγωγής Λαϊκής Δημοκρατίας της Κίνας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής ο «βασικός κανονισμός»), και ιδίως το άρθρο 11 παράγραφος 3,
την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
1. ΙΣΧΥΟΝΤΑ ΜΕΤΡΑ
(1)
Τα μέτρα που ισχύουν επί του παρόντος στις εισαγωγές ποδηλάτων καταγωγής, μεταξύ άλλων, Λαϊκής Δημοκρατίας της Κίνας («ΛΔΚ»), είναι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 1524/2000 του Συμβουλίου (2) (εφεξής ο «αρχικός κανονισμός»).
2. ΠΑΡΟΥΣΑ ΕΡΕΥΝΑ
(2)
Στις 10 Ιανουαρίου 2006, η Επιτροπή ξεκίνησε με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (3), με δική της πρωτοβουλία, μια έρευνα σύμφωνα με το άρθρο 11 παράγραφος 3 του βασικού κανονισμού. Η ενδιάμεση επανεξέταση περιορίζεται σε θέματα ντάμπινγκ σχετικά με έναν παραγωγό εξαγωγέα ποδηλάτων, την εταιρεία Giant China Co. Ltd (εφεξής «Giant China» ή «η εταιρεία»).
(3)
Η Επιτροπή διαθέτει επαρκή, εκ πρώτης όψεως, αποδεικτικά στοιχεία σχετικά με το ότι οι συνθήκες στις οποίες στηρίχθηκαν τα ισχύοντα μέτρα μεταβλήθηκαν και ότι αυτές οι αλλαγές ήταν διαρκούς χαρακτήρα. Οι πληροφορίες που διαθέτει η Επιτροπή δείχνουν ότι για την εταιρεία επικρατούν συνθήκες οικονομίας της αγοράς όπως αποδεικνύεται από το γεγονός ότι φαινόταν να πληροί τα κριτήρια του άρθρου 2 παράγραφος 7 στοιχείο γ) του βασικού κανονισμού.
(4)
Για το λόγο αυτό ξεκίνησε μερική ενδιάμεση επανεξέταση με σκοπό να διαπιστωθεί εάν η εταιρεία λειτουργεί σύμφωνα με τους όρους της οικονομίας της αγοράς όπως ορίζονται στο άρθρο 2 παράγραφος 7 στοιχείο γ) του βασικού κανονισμού ή εναλλακτικά εάν η εταιρεία πληροί τις απαιτήσεις για να έχει ατομικό δασμό που καθορίζεται σύμφωνα με το άρθρο 9 παράγραφος 5 του βασικού κανονισμού και, εάν ναι, να καθοριστεί το ατομικό περιθώριο ντάμπινγκ της εταιρείας και εάν διαπιστωθεί ντάμπινγκ, να καθοριστεί το επίπεδο του δασμού που θα επιβληθεί στις εισαγωγές του υπό εξέταση προϊόντος στην Κοινότητα.
3. ΔΙΑΔΙΚΑΣΙΑ
(5)
Η Επιτροπή ενημέρωσε επίσημα την εταιρεία Giant China, τον κοινοτικό κλάδο παραγωγής και τις αρχές της ΛΔΚ για την έναρξη της έρευνας. Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας.
(6)
Για να δοθεί η δυνατότητα στην εταιρεία να υποβάλει αίτημα για καθεστώς οικονομίας της αγοράς ή ατομική μεταχείριση, η Επιτροπή απέστειλε έντυπα αιτήσεων στην εταιρεία και στις αρχές της ΛΔΚ. Στη συνέχεια παρελήφθησαν αιτήματα για καθεστώς οικονομίας της αγοράς από την Giant China και τις συνδεδεμένες με αυτήν εταιρείες.
(7)
Πραγματοποιήθηκε επίσκεψη επαλήθευσης στις εγκαταστάσεις της Giant China και της συνδεδεμένης με αυτήν εταιρείας Giant Chengdu Co., Ltd.
4. ΤΟ ΥΠΟ ΕΞΕΤΑΣΗ ΠΡΟΪΟΝ
(8)
Το υπό εξέταση προϊόν είναι, όπως ορίζεται στο άρθρο 1 του αρχικού κανονισμού, τα δίκυκλα ποδήλατα και άλλα ποδήλατα (στα οποία συμπεριλαμβάνονται και τα τρίκυκλα διανομής εμπορευμάτων, αλλά εξαιρούνται τα μονόκυκλα), χωρίς κινητήρα καταγωγής ΛΔΚ («το υπό εξέταση προϊόν»), τα οποία κατατάσσονται επί του παρόντος στους κωδικούς ΣΟ ex 8712 00 10, 8712 00 30 και ex 8712 00 80.
5. ΠΕΡΙΟΔΟΣ ΕΡΕΥΝΑΣ
(9)
Η έρευνα κάλυψε την περίοδο από την 1η Ιανουαρίου 2005 έως τις 31 Δεκεμβρίου 2005.
6. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ
(10)
Κατά τη διάρκεια της έρευνας διαπιστώθηκε ότι ο αιτών συνδεόταν με έναν άλλον κατασκευαστή του υπό εξέταση προϊόντος στη ΛΔΚ, ο οποίος, όμως, δεν απέστειλε απάντηση στην αίτηση για καθεστώς οικονομίας της αγοράς ενός της προθεσμίας που είχε οριστεί στην ανακοίνωση για την έναρξη της διαδικασίας.
(11)
Σημειωτέον ότι κατά παγία τακτική η Επιτροπή εξετάζει αν μια ομάδα συνδεδεμένων εταιρειών συνολικώς πληροί τους όρους για καθεστώς οικονομίας της αγοράς. Αυτό είναι αναγκαίο ώστε οι πωλήσεις μιας ομάδος εταιρειών να μη διοχετεύονται μέσω μιας των συνδεδεμένων εταιρειών, αν τυχόν επιβληθούν μέτρα. Επομένως, στις περιπτώσεις στις οποίες μια θυγατρική ή μια άλλη συνδεδεμένη εταιρεία είναι παραγωγός ή/και πωλητής του υπό εξέταση προϊόντος, όλες αυτές οι συνδεδεμένες εταιρείες πρέπει να υποβάλουν αίτηση για αναγνώριση ΚΟΑ, ώστε να εξεταστεί εάν πληρούν και εκείνες τα κριτήρια του άρθρου 2 παράγραφος 7 στοιχείο γ) του βασικού κανονισμού. Κατά συνέπεια, εάν δεν συμβεί αυτό δεν είναι δυνατόν να καθοριστεί ότι ο όμιλος, ως σύνολο, πληροί τους όρους για την αναγνώριση καθεστώτος οικονομίας της αγοράς.
(12)
Επιπλέον, δεν είναι δυνατόν να διαπιστωθεί βάσει των διαθέσιμων στοιχείων εάν η εταιρεία πληροί τις απαιτήσεις του άρθρου 9 παράγραφος 5 του βασικού κανονισμού.
(13)
Η εταιρεία ενημερώθηκε από την Επιτροπή σχετικά με τα προαναφερθέντα συμπεράσματα. Δήλωσε την πρόθεσή της να μη συνεργαστεί πλέον σε αυτή τη διαδικασία επανεξέτασης.
7. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(14)
Βάσει όλων αυτών των στοιχείων, αποφασίστηκε να περατωθεί η μερική ενδιάμεση επανεξέταση όσον αφορά τις εισαγωγές στην Κοινότητα του υπό εξέταση προϊόντος που παράγεται από την εταιρεία Giant China και να διατηρηθούν τα μέτρα που περιγράφονται στην αιτιολογική σκέψη 1,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η μερική ενδιάμεση επανεξέταση, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96, σχετικά με τα μέτρα αντιντάμπινγκ που εφαρμόζονται στις εισαγωγές ποδηλάτων που παράγονται από την εταιρεία Giant China Co. Ltd και είναι καταγωγής Λαϊκής Δημοκρατίας της Κίνας δυνάμει του κανονισμού (ΕΚ) αριθ. 1524/2000, όπως τροποποιήθηκε με τον κανονισμό (ΕΚ) αριθ. 1095/2005, περατώνεται.
2. Τα μέτρα αντιντάμπινγκ που ισχύουν επί του παρόντος όσον αφορά την εταιρεία Giant China Co. Ltd διατηρούνται.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Νοεμβρίου 2006.

Labels: 8
3
4
18